
Евразия экономикалык бирлигине мүчө мамлекеттерде уюштурулган тооруктарда баалуу кагаздарды жайгаштырууга жана жүгүртүүгө трансчек аралык жеткиликтүүлүк берүү жөнүндө 
МАКУЛДАШУУ
Евразия экономикалык бирлигине мүчө мамлекеттер, мындан ары мүчө мамлекеттер деп аталуучу,
2014-жылдын 29-майындагы Евразия экономикалык бирлиги жөнүндө келишимге негизденүү менен, 
Евразия экономикалык бирлигинин (мындан ары – Бирлик) алкагында жалпы финансы рыногунун иштеши үчүн шарттарды түзүү, мүчө мамлекеттердин биржалык мейкиндигинде баалуу кагаздар менен эмиссиялык жана соода операцияларын жүзөгө ашыруу эркиндигин камсыз кылуу, финансылык кызматтарды керектөөчүлөрдүн жана инвесторлордун укуктарын жана мыйзамдуу кызыкчылыктарын коргоону камсыз кылуу максатында
финансылык кызмат көрсөтүүлөрдү керектөөчүлөрдүн жана инвесторлордун укуктарын жана мыйзамдуу таламдарын коргоону камсыз кылуу нети менен бөлүшүп, 
мүчө мамлекеттердин валюта рынокторунун ликвиддүүлүгүнүн өсүшү үчүн шарттарды камсыз кылуу зарылдыгын таанып, 
мүчө мамлекеттердин финансы рынокторун өнүктүрүүгө дем берүү максатында мүчө мамлекеттердин соода жана инвестициялык кызматташтыгын чыңдоого кызыкдарлыгын билдирип,
мүчө мамлекеттердин ар биринин экономикалык кызыкчылыктарын эске алып, тең укуктуулук жана өз ара пайдалуулук принциптерине негизденүү менен, 
төмөндөгүлөр тууралуу макулдашты:
1-берене
Ушул Макулдашуунун максаттары үчүн төмөнкүлөрдү билдирген түшүнүктөр колдонулат:

«параллель жайгаштыруу» – баалуу кагаздарды бир эле учурда ар кандай мүчө мамлекеттердин 2 же андан ашык фондулук биржаларында (сооданы уюштуруучуларында) жайгаштыруу;

«маалыматты ачыктоо» – маалыматты ачыктоо жүргүзүлүп жаткан мүчө мамлекеттин мыйзамдарында белгиленген жол-жобого, ошондой эле аймагында эмитент катталган мүчө мамлекеттин биржасынын (сооданы уюштуруучусунун) жогорку категориясынын тизмегине эмитенттин баалуу кагаздарын киргизүүнү ишке ашырган талаптарга жана трансчек аралык уруксат берген биржанын (сооданы уюштуруучунун) талаптарына ылайык мүчө мамлекеттердин резиденттери болуп саналган бардык кызыкдар жактар үчүн маалыматтын жеткиликтүүлүгүн камсыз кылуу;

«жогорку категориянын тизмеси» – уюштурулган тооруктарга жайгаштырууга жана (же) жүгүртүүгө жеткиликтүүлүктү берүү боюнча биржа (сооданы уюштуруучу) тарабынан белгиленген эң катуу талаптарга (баалуу кагаздардын ар бир түрү боюнча) ылайык келген баалуу кагаздардын жыйындысы;

«трансчек аралык жеткиликтүүлүк» – биржа (сооданы уюштуруучу) тарабынан тиешелүү чечим кабыл алуу жолу менен башка мүчө мамлекеттин эмитентинин баалуу кагаздарын бир мүчө мамлекетте өткөрүү уюштурулган тооруктарга жайгаштырууга (анын ичинде параллель) жана (же) кайрылууга жеткиликтүүлүк берүү;
«ыйгарым укуктуу орган» – финансылык рынок чөйрөсүндө өзгөчө укуктук режими бар мүчө мамлекеттердин юрисдикцияларында (аймактарында) гана ыйгарым укуктарга ээ органдардан тышкары, ушул мүчө мамлекеттин мыйзамдарына ылайык баалуу кагаздарды эмиссиялоо, жайгаштыруу жана жүгүртүү жол-жоболорун, биржалардын (сооданы уюштуруучулардын) жана баалуу кагаздар рыногунун башка катышуучуларынын (лицензиялоону кошкондо) ишин жөнгө салуу жана (же) көзөмөлдөө (контролдоо) боюнча ыйгарым укуктарга ээ мүчө мамлекеттин органы; 

«баалуу кагаздар» – аймагында эмитент катталган мүчө мамлекетте биржа (сооданы уюштуруучу) тарабынан жайгаштырууга жана (же) жүгүртүүгө кабыл алынган эмитенттин акциялары жана облигациялары.

Ушул Макулдашууда колдонулган башка түшүнүктөр 2014-жылдын 
29-майындагы Евразия экономикалык бирлиги жөнүндө келишимде жана Бирликтин алкагындагы эл аралык келишимдерде аныкталган маанилерде колдонулат.

2-берене
1. Ушул Макулдашуунун предмети баалуу кагаздарга трансчек аралык жеткиликтүүлүк берүүнү камсыз кылуу болуп саналат.
2. Ар бир мүчө мамлекет өзүнүн аймагында катталган биржаларга (сооданы уюштуруучуларга) (мындан ары – биржаны (сооданы уюштуруучуну) каттаган мамлекет) башка мүчө мамлекеттерде катталган (идентификациялык номер ыйгарылган) баалуу кагаздарды ушул Макулдашуунун талаптарын сактоону эске алуу менен ушул мүчө мамлекетте катталган (идентификациялык номер ыйгарылган) баалуу кагаздарга уруксат берүү үчүн коюлган шарттардан кем эмес шарттарда жайгаштырууга (параллель жайгаштырууга) жана (же) жүгүртүүгө жеткиликтүүлүк берүү мүмкүнчүлүгүн камсыз кылат.
3. Ар бир мүчө мамлекет анын аймагында катталган эмитенттерге ушул Макулдашуунун талаптарын сактоону эске алуу менен трансчек аралык жеткиликтүүлүк берүүнү демилгелөө мүмкүнчүлүгүн камсыз кылат.

Эмитент өзү катталган мүчө мамлекеттин (мындан ары – эмитент катталган мамлекет) мыйзамдарында белгиленген баалуу кагаздарды ошол мамлекеттин чегинен тышкары жайгаштырууну (жүгүртүүнү) уюштурууга карата талаптарды сактоого тийиш.
4. Ушул Макулдашуунун жоболору төмөнкүлөргө жайылтылбайт:
а) финансылык рынок чөйрөсүндө өзгөчө укуктук режими бар мүчө мамлекеттердин юрисдикцияларынын (аймактарынын) алкагында гана колдонулуучу ченемдик укуктук актыларга (жоболорго) ылайык катталган (идентификациялык номер ыйгарылган) баалуу кагаздарга; 
б) финансылык рынок чөйрөсүндө өзгөчө укуктук режими бар мүчө мамлекеттердин юрисдикцияларынын (аймактарынын) алкагында гана колдонулуучу ченемдик укуктук актыларга (жоболорго) ылайык иш жүргүзүүчү биржаларга (сооданы уюштуруучуларга).

5. Ушул Макулдашуу трансчек аралык жеткиликтүүлүк берүү эмитент болуп саналбаган жак тарабынан демилгеленген учурларга жайылтылбайт.

3-берене
1. Биржа (сооданы уюштуруучу) төмөнкү шарттарды бир эле учурда аткаруу менен трансчек аралык жеткиликтүүлүктү берет:

а) эмитент катталган мамлекетте баалуу кагаздардын чыгарылышын каттоо (мамлекеттик каттоо) ушул мамлекеттин мыйзамдарында белгиленген тартипте ишке ашырылса же идентификациялык номер ыйгарылса; 

б) мүчө мамлекеттердин бир же бир нече биржаларында (соода уюштуруучуларында) трансчек аралык жеткиликтүүлүк берүү демилгеленген баалуу кагаздардын эмитент катталган мамлекеттин биржасында (соода уюштуруучусунда) жогорку категориялардын тизмегине киргизилсе.

2. Баалуу кагаздардын проспектисин, баалуу кагаздарды чыгаруунун жана (же) жайгаштыруунун жыйынтыктары тууралуу отчетту, баалуу кагаздардын эмиссия процессин коштоочу башка документтерди трансчек аралык жеткиликтүүлүк берген биржаны (сооданы уюштуруучуну) каттаган мамлекеттин ыйгарым укуктуу органында каттоо талап кылынбайт.

4-берене
Трансчек аралык уруксат берилген баалуу кагаздарга карата бүтүмдөрдү жүргүзүү орду болуп ушул бүтүм жүргүзүлгөн соода тутумунда биржаны (сооданы уюштуруучуну) каттаган мамлекет таанылат.

5-берене
1.  Ыйгарым укуктуу органдар зарыл болгон учурда жана тиешелүү мүчө мамлекеттин мыйзамдарында белгиленген өз компетенциясынын чегинде мүчө мамлекеттердин биржаларына (соода уюштуруучуларына) биржалардын (соода уюштуруучуларынын) ортосунда өз ара аракеттенүүнү (анын ичинде биржалар (соода уюштуруучулары) тарабынан тиешелүү келишимдерди түзүү аркылуу) түзүүгө көмөк көрсөтүшөт.
2. Ушул Макулдашууну ишке ашыруунун алкагында бир мүчө мамлекеттин ыйгарым укуктуу органы башка мүчө мамлекеттин биржасына (сооданы уюштуруучусуна) (анын суроо-талабы боюнча) ушул ыйгарым укуктуу орган жөнгө салуу жана (же) көзөмөлдөө (контролдоо) боюнча ыйгарым укуктарга ээ эмитенттерге карата өзүнүн мүчө мамлекетинин мыйзамдарынын талаптарына байланыштуу маалыматтарды берүү формасында көмөк көрсөтөт.

6-берене
1. Эмитент трансчек аралык жеткиликтүүлүккө ээ болуу максатында мүчө мамлекеттин биржасына (сооданы уюштуруучусуна) ошол мамлекеттин ыйгарым укуктуу органы жана (же) биржасы (сооданы уюштуруучусу) тарабынан белгиленген тартипке ылайык документтерди жиберет.

2. Биржа (сооданы уюштуруучу) анын эрежелеринде белгиленген 
жол-жоболорго жана мөөнөттөргө ылайык эмитенттен алынган документтерге баалуу кагаздарды уюштурулган тооруктарда жайгаштырууга жана (же) жүгүртүүгө жеткиликтүүлүктү берүү талаптарынын сакталышын текшерет жана трансчек аралык уруксат берүү же аны берүүдөн баш тартуу тууралуу чечим кабыл алат.

3. Биржа (сооданы уюштуруучу) трансчек аралык жеткиликтүүлүк берүү тууралуу (анын ичинде трансчек аралык жеткиликтүүлүк берүүдөн баш тартуу тууралуу) чечим кабыл алынган датадан кийинки 1 жумушчу күндөн кечиктирбестен эмитенттин жана эмитенттин баалуу кагаздарын жогорку категориянын тизмегине киргизүүнү жүзөгө ашырган эмитенттин катталган мамлекетинин биржасынын (сооданы уюштуруучуларынын) кабыл алган чечими жөнүндө маалымдоону камсыз кылат.

4. Трансчек аралык жеткиликтүүлүк берүү тууралуу маалымат эмитент катталган мамлекеттин мыйзамдарында белгиленген тартипке ылайык биржа (сооданы уюштуруучу) тарабынан трансчек аралык жеткиликтүүлүк берүү жөнүндө маалымат алынган датадан тартып 2 жумушчу күндүн ичинде эмитент тарабынан ачыкталууга тийиш.

7-берене
1. Трансчек аралык жеткиликтүүлүк берилген баалуу кагаздардын эмитенттери төмөнкүлөр тарабынан белгиленген маалыматтарды ачыктоо талаптарын сактоого тийиш:

а) трансчек аралык жеткиликтүүлүк берген биржа (сооданы уюштуруучу) катталган мамлекетте:

ушул мамлекеттин биржасынын (сооданы уюштуруучунун) эрежелерин; 

ушул мамлекеттин мыйзамдарын;
б) эмитент катталган мамлекетте:
эмитенттин баалуу кагаздарын жогорку категориядагы тизмеге киргизүүнү жүзөгө ашырган ушул мамлекеттин биржасынын (сооданы уюштуруучунун) эрежелерин; 
ушул мамлекеттин мыйзамдарын.

2. Трансчек аралык жеткиликтүүлүк берилген баалуу кагаздардын эмитенттери трансчек аралык жеткиликтүүлүк берген биржаларды (сооданы уюштуруучуларды) каттаган мамлекеттер жана эмитентти каттаган мамлекет тарабынан белгиленген инсайдердик маалыматты мыйзамсыз пайдаланууга жана рынокту манипуляциялоого каршы аракеттенүү жөнүндө талаптарды сактоого тийиш.
3. Трансчек аралык жеткиликтүүлүк берген биржа (сооданы уюштуруучу) «Интернет» маалыматтык-телекоммуникациялык тармагындагы өзүнүн расмий сайтына жарыялоо жолу менен төмөнкү маалыматтарды ачыктоого милдеттүү: 
а) башка мүчө мамлекеттин эмитентинин трансчек аралык жеткиликтүүлүк берилген баалуу кагаздарынын уюштурулган тооруктарда жайгаштырууга (жүгүртүүгө) уруксат берилген баалуу кагаздардын тизмегине киргизилгендиги жөнүндө;
б) аларга карата трансчек аралык жеткиликтүүлүк берилген баалуу кагаздар уюштурулган тооруктарда жайгаштырууга (жүгүртүүгө) уруксат берилген баалуу кагаздардын тизмегинен чыгарылгандыгы жөнүндө, бул баалуу кагаздар менен тооруктар токтотулгандыгы жөнүндө, бул баалуу кагаздар менен тооруктардын токтотуп турулгандыгы (кайра жандандырылгандыгы) жөнүндө; 

в) трансчек аралык жеткиликтүүлүк берилген баалуу кагаздар үчүн тооруктун жол берилген режимдеринин тизмегин биржанын (сооданы уюштуруучунун) эрежелерине ылайык кыскартылгандыгы жөнүндө, бул баалуу кагаздардын листингинин категориялары (деңгээлдери) өзгөртүлгөндүгү жөнүндө;

г)  тыюу салуунун (чектөөнүн) колдонуу мөөнөтүн көрсөтүү менен трансчек аралык жеткиликтүүлүк берилген баалуу кагаздар менен айрым операцияларды жүргүзүүгө тыюу салуулар же чектөөлөр белгиленгендиги жөнүндө, биржаны каттаган мамлекеттин (сооданы уюштуруучунун) ыйгарым укуктуу органынын чечими боюнча баалуу кагаздарды сатуунун токтотулгандыгы жөнүндө.
4. Ушул берененин 3-пунктунда көрсөтүлгөн маалыматтарды ачыктоо биржага (сооданы уюштуруучуга) тиешелүү окуянын башталары тууралуу маалымат келип түшкөн же тиешелүү чечим кабыл алынган датадан кийинки 
1 жумушчу күндөн кечиктирбестен жүзөгө ашырылат.

5. Трансчек аралык жеткиликтүүлүк берген биржа (сооданы уюштуруучу) эмитент жана анын баалуу кагаздары жөнүндө ачыкталган маалыматка жетүү механизми тууралуу, анын ичинде аталган маалымат ачыктала турган «Интернет» маалыматтык-телекоммуникациялык тармагында эмитенттин жана (же) эмитент катталган мамлекеттин биржасынын (сооданы уюштуруучунун) баракчасына шилтемени жайгаштыруу аркылуу маалымдайт.
6. Трансчек аралык жеткиликтүүлүк берген биржа (сооданы уюштуруучу) өзүнүн эрежелерине ылайык биржаны (сооданы уюштуруучуну) каттаган мамлекеттин мыйзамдарына ылайык купуя болуп саналбаган, эмитент жана трансчек аралык уруксат берилген баалуу кагаздар жөнүндө, ошондой эле мындай баалуу кагаздарга карата биржа (сооданы уюштуруучу) тарабынан көрүлүп жаткан чаралар тууралуу башка маалыматтарды ачыктоого укуктуу.
7. Эмитентти каттаган мамлекеттин биржасы (сооданы уюштуруучу) эмитенттин баалуу кагаздары жогорку категориянын тизмегинен чыгарылган учурда, тиешелүү чечим кабыл алынган датадан тартып 1 жумушчу күндүн ичинде бул тууралуу трансчек аралык жеткиликтүүлүк берген башка мүчө мамлекеттердин биржаларына (сооданы уюштуруучуларына) маалымдайт.
8. Трансчек аралык жеткиликтүүлүк берген биржалар (сооданы уюштуруучулар) ушул берененин 7-пунктунда көрсөтүлгөн маалыматтардын негизинде биржаны каттаган мамлекеттин (сооданы уюштуруучунун) мыйзамдарына жана өзүнүн эрежелерине ылайык баалуу кагаздардын листингинин категорияларын (деңгээлдерин) өзгөртүү жөнүндө, ошондой эле аларды уюштурулган тооруктарда жайгаштырууга (жүгүртүүгө) жеткиликтүүлүк берилген баалуу кагаздардын тизмегинен чыгаруу тууралуу чечим кабыл алууга укуктуу жана эмитенттин кабыл алынган чечими жөнүндө чечим кабыл алынган датадан кийинки 1 жумушчу күндөн кечиктирбестен билдиришет.
Мында бул баалуу кагаздар менен түзүлгөн бүтүмдөр боюнча эсептешүүлөр аларды уюштурулган тооруктарда жайгаштырууга (жүгүртүүгө) жеткиликтүүлүк берилген баалуу кагаздардын тизмегинен чыгаруу жөнүндө чечим кабыл алынганга чейин биржаны (сооданы уюштуруучуну) каттаган мамлекеттин мыйзамдарында жана (же) трансчек аралык жеткиликтүүлүк берген биржанын (сооданы уюштуруучунун) эрежелеринде аныкталган тартипте аяктоого тийиш.
8-берене
1. Трансчек аралык жеткиликтүүлүк берген биржаны (сооданы уюштуруучуну) каттаган мамлекеттин ыйгарым укуктуу органы өз компетенциясынын чегинде трансчек аралык жеткиликтүүлүк берилген баалуу кагаздарды тиешелүү биржада (сооданы уюштуруучуда) жайгаштырууну (параллель жайгаштырууну) жана (же) жүгүртүүнү текшерүүнү жүзөгө ашырууга жана зарыл болгон учурда эмитентке текшерүү жүргүзүү тууралуу өтүнүч менен эмитентти каттаган мамлекеттин ыйгарым укуктуу органына кайрылууга укуктуу.

2. Эгерде мындай текшерүүлөрдү жүргүзүү мүчө мамлекеттердин мыйзамдарына карама-каршы келбесе, ыйгарым укуктуу органдар ушул Макулдашууну ишке ашыруунун алкагында тиешелүү биржада (сооданы уюштуруучуда) трансчек аралык жеткиликтүүлүк берилген баалуу кагаздардын жайгаштырылышына (параллель жайгаштырылышына) жана (же) жүгүртүлүшүнө биргелешкен текшерүүлөрдү жүргүзүүнү уюштурууга укуктуу.

3. Эгерде бузуулар ушул баалуу кагаздардын ээлерине – башка мүчө мамлекеттердин резиденттерине карата трансчек аралык жеткиликтүүлүк берилген баалуу кагаздардын эмитенти тарабынан басмырлоочу аракеттер менен байланышкан учурда, укуктары бузулган баалуу кагаздардын ээлери – резиденттери болуп саналган мүчө мамлекеттин ыйгарым укуктуу органы (ыйгарым укуктуу органдары) өзүнүн мүчө мамлекетинин мыйзамдарына ылайык аталган эмитентти, анын кызмат адамдарын жоопкерчиликке тартууга багытталган чараларды көрөт.

4. Эгерде бузуулар башка мүчө мамлекеттин эмитентинин жана (же) анын кызмат адамдарынын биржаны каттаган мамлекеттин (сооданы уюштуруучунун) баалуу кагаздар рыногундагы кыянаттык менен пайдалануу жаатындагы аракеттери менен байланышкан болсо (атап айтканда, рынокту манипуляциялоо, инсайдердик маалыматты мыйзамсыз пайдалануу ж.б.), биржаны каттаган мамлекеттин (сооданы уюштуруучунун) ыйгарым укуктуу органы өзүнүн мүчө мамлекетинин мыйзамдарына ылайык эмитентти, анын кызмат адамдарын жоопкерчиликке тартууга багытталган чараларды көрөт.

5. Ушул беренеге ылайык текшерүү жүргүзгөн ыйгарым укуктуу орган текшерүү жүргүзүүнүн натыйжалары боюнча эмитентке жана (же) анын кызмат адамдарына карата таасир этүү чараларын колдонуу жөнүндө чечим кабыл алынган датадан тартып 14 жумушчу күндөн кечиктирбестен, анын ичинде, эгерде тиешелүү укук бузуу үчүн жоопкерчилик эмитентти каттаган мамлекеттин мыйзамдарында каралган болсо, мындай эмитентти жоопкерчиликке тартуу максатында эмитентти каттаган мамлекеттин ыйгарым укуктуу органына бул тууралуу маалымдайт.
6. Биржаны (сооданы уюштуруучуну) каттаган мамлекеттин ыйгарым укуктуу органы биржа (сооданы уюштуруучу) тарабынан анын эрежелеринде каралган чараларды кабыл алуу үчүн инсайдердик маалыматты мыйзамсыз пайдалануунун жана (же) рынокту манипуляциялоонун аныкталган фактысы жөнүндө биржага (сооданы уюштуруучуга) белгиленген тартипте маалымдайт.
7. Трансчек аралык жеткиликтүүлүк берилген баалуу кагаздардын эмитенттерине карата мүчө мамлекеттердин мамлекеттик бийлик органдары жана ыйгарым укуктуу органдары тарабынан кабыл алынган чечимдердин жоопкерчилик чараларын колдонуу бөлүгүндө аткарылышы менен байланышкан маселелер эмитентти каттаган мамлекеттин мыйзамдары менен аныкталат.

8. Ушул Макулдашууну ишке ашыруу максатында ыйгарым укуктуу органдардын ортосунда маалымат алмашуу 2014-жылдын 23-декабрындагы Капиталдын эркин кыймылын камсыз кылуу үчүн финансы рынокторунда шарттарды түзүү максатында финансы чөйрөсүндө маалымат алмашуу, анын ичинде жашыруун маалымат алмашуу жөнүндө макулдашууга ылайык жүзөгө ашырылат.

9-берене
1. Ушул Макулдашууну ишке ашыруу менен байланышкан маселелер зарыл болгон учурда Евразия экономикалык комиссиясынын өкүлдөрүн тартуу менен биргелешкен консультацияларды өткөрүүнүн алкагында ыйгарым укуктуу органдар тарабынан каралат.

2. Ушул Макулдашууну чечмелөө жана (же) колдонуу менен байланышкан талаш-тартыштар 2014-жылдын 29-майындагы Евразия экономикалык бирлиги жөнүндө келишимде аныкталган тартипте чечилет.

3. Мүчө мамлекеттердин өз ара макулдугу боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделет.
4. Ушул Макулдашуу Бирликтин алкагында түзүлгөн эл аралык келишим болуп саналат жана Бирликтин укугуна кирет.
5. Ушул Макулдашуу мүчө мамлекеттердин алар катышуучу болуп саналган башка эл аралык келишимдерден келип чыккан укуктарды жана милдеттенмелерди камтыбайт.

10-берене
Ушул Протокол дипломатиялык каналдар боюнча депозитарий аркылуу ушул Протоколдун күчүнө кириши үчүн зарыл болгон ички мамлекеттик жол-жоболордун мүчө мамлекеттер тарабынан аткарылгандыгы жөнүндө акыркы жазуу жүзүндөгү кабарламаны алган датадан тартып күчүнө кирет.

2025-жылдын «31» январында Алматы шаарында бир түп нускада орус тилинде түзүлдү.

Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуп саналат, ар бир мүчө мамлекетке анын күбөлөндүрүлгөн көчүрмөсү жөнөтүлөт.

